आमानाका के साथ मोवा रेलवे क्रॉसिंग पर अंडरब्रिज बनेगा
इंफ्रास्ट्रक्चर रिपोर्टर| रायपुर
शहर में सालों से ओवरब्रिज के नीचे चल रहे रेलवे क्रॉसिंग पर अंडरब्रिज बनाना फाइनल हो गया है। रेलवे बजट में भी इस ब्रिज के लिए मंजूरी मिली गई है। मिली जानकारी के मुताबिक निर्माण कार्य के लिए रेलवे बोर्ड द्वारा जारी सूची में शहर के दोनों रेलवे क्रॉसिंग पर अंडरब्रिज बनाने पर मुहर लग गई है। इसके साथ ही अंडरब्रिज बनाने की मंजूरी राज्य शासन ने भी दे दी है। पीडब्ल्यूडी द्वारा भेजे गए प्रस्ताव को स्वीकार करते हुए आमानाका और मोवा रेलवे क्रॉसिंग पर अंडरब्रिज मंजूर किया है। इन दोनों ब्रिज के लिए करीब 12 करोड़ रुपए मिले हैं।
आमानाका और मोवा दोनों ही रेलवे क्रॉसिंग पर ओवरब्रिज है, लेकिन इसके नीचे से अभी भी लोकल ट्रैफिक चलता है। व्यस्त ट्रैफिक और लोगाें की सुविधा के हिसाब से यहां रेलवे फाटक को बंद नहीं किया जा सका है। लेकिन अंडरब्रिज बनने के बाद रेलवे फाटक को हमेशा के लिए बंद कर दिया जाएगा। जानकारी के मुताबिक अंडरब्रिज निर्माण लागत में रेलवे भी शेयर करेगा। ब्रिज बनाने के लिए दोनों एजेंसियां सर्वे करेंगी और इसके बाद ड्राइंग डिजाइन बनेगा। एक माह में यह प्रक्रिया पूरी होगी।
नए प्रोजेक्ट ब्रिज शामिल : राजधानी के इस प्रोजेक्ट में कई ऐसी रेलवे क्रॉसिंग शामिल की गई हैं, जहां पहले से ब्रिज बनाने की मंजूरी दे दी गई है। जैसे, कचना रेलवे क्रॉसिंग पर ओवरब्रिज और सरस्वती नगर में अंडरब्रिज का प्रस्ताव है। गोगांव क्रॉसिंग पर अभी से ही आरओबी और आरयूबी दोनों बनाए जाएंगे, ताकि फाटक को हमेशा के लिए बंद किया जा सके। जानकारी के मुताबिक रेलवे की ओर से भी ब्रिज निर्माण पर सहमति बन गई है। दोनों एजेंसियों ने इस प्रोजेक्ट पर अपनी मुहर लगा दी है।
रेलवे ने लगाई मुहर
शहर में मोवा, खमतराई और आमानाका क्रासिंग पर ओवरब्रिज बने हैं, लेकिन नीचे सड़कों की वजह से क्रासिंग बंद नहीं की गई है। रेलवे ने शासन के अफसरों को बताया कि ओवरब्रिज में लाइन के ऊपर के निर्माण में बड़ा खर्च करने के बावजूद उन्हें क्रासिंग चालू रहने की वजह से नुकसान उठाना पड़ रहा है।
स्मार्ट ट्रैफिक के लिए ऐसी कवायद
शहर में स्मार्ट ट्रैफिक के लिए बड़ी कवायद शुरू हो गई है। परेशानी इसलिए बढ़ रही है, जहां ओवरब्रिज तो बन गया लेकिन नीचे की सड़क क्रासिंग के साथ चालू है। इस वजह से रेलवे क्रॉसिंग पर फाटक को बंद करने व खोलने का सिस्टम बना हुआ है। क्रॉसिंग पर आए दिन जाम की स्थिति बनती है। अब ऐसे सभी जगहों पर रेललाइन के नीचे अंडरब्रिज बनाकर रेलवे फाटक को बंद किया जाएगा। इसी तरह, जिन क्रासिंग पर कोई भी पुल नहीं है, वहां ओवरब्रिज और अंडरब्रिज एक साथ बनाए जाएंगे। इनके लिए पीडब्ल्यूडी ने बड़ा प्लान तैयार किया है।
awa_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva